330 skvadron

330 skvadron er en avdeling i Luftforsvaret, underlagt 130 luftving. 

Skvadronen ble opprinnelig opprettet under andre verdenskrig på Island i 1941 og er Norges eldste operative flyskvadron; i dagens form ble skvadronen opprettet i 1973, etter å ha vært nedlagt og gjenopprettet flere ganger. 

Den er siden 1973 operatør av statens redningshelikoptre og har som hovedoppgave å gjennomføre søk- og redningsoppdrag, med ambulanseflyging og katastrofehjelp som sekundære oppgaver.

Skvadronen benytter helikopteret AgustaWestland AW101 SAR Queen. miniatyr|En AW101 i norske farger utstilt på Sola lufthavn i 2017

 Avdelinger 
Skvadronen har redningshelikopter på beredskap følgende steder:

 Banak lufthavn
 Bodø lufthavn
 Sola flystasjon
 Ørland flystasjon
 Rygge flystasjon.
 Florø lufthavn.

Mellom 2017 og 2024 ble Florø driftet av en sivil aktør i forbindelse med innfasingen av AW101.

 Historie 
Skvadronen ble offisielt opprettet på Island 25. april 1941 som en norsk avdeling under kommando av Royal Air Force med betegnelsen 330 Norwegian Squadron. Oppdraget var å eskortere konvoier og patruljere etter ubåter og fiendtlige fly. Skvadronen ble stasjonert like utenfor Reykjavík, og det første operative toktet ble fløyet 23. juni samme år.  

Kort tid senere ble det opprettet en avdeling i Akureyri (B-flight), deretter en i Budareyri (C-flight). Skvadronen var utstyrt med 18 Northrop N-3PB sjøfly.  A-flight hadde opprinnelig seks fly, de to andre tre hver. De øvrige ble oppbevart som reservefly, og ble tatt i bruk etterhvert som operative fly gikk tapt.

Det ble fort klart at Northropene ikke hadde nok rekkevidde eller ildkraft til å utføre alle oppdrag skvadronen ble tildelt.  Derfor fikk den utlånt to Catalina-fly fra Coastal Command i mai 1942.  Disse ble tilført A-flight.  I juli og august kom det ytterligere tre Catalinaer, som også ble stasjonert ved A-flighten i Reykjavik.    

Mot slutten av 1942 ble det besluttet at skvadronen skulle over på en ny flytype og flytte til Skottland.  A- og B-flight innstilte flygningene i desember 1942 og flyttet sørover.  C-flight ble igjen på Islands østkyst på anmodning av Coastal Command frem til februar 1943.

Tapene på grunn av fiendtlig aktivitet og klimatiske forhold var svært store i tiden på Island. Skvadronen tapte 12 fly, og hadde 21 omkomne.

 Skottland 
I februar 1943 ble 330 (N) flyttet til Oban i Skottland og utstyrt med nye fly av typen Short Sunderland. Senere samme år flyttet skvadronen til Sullom Voe på Shetland der den opererte 13 fly fram til krigens slutt.

Sammen med en Catalina fra 333 skv transporterte en Sunderland fra 330 skv den allierte våpentillstandskommisjonen til Oslo den 8. mai 1945.

330 skv startet flyttingen til Norge og Sola flystasjon den 13. juni 1945 hvor den opererte 6 Sunderland fram til flyene ble returnert til RAF i desember 1945. 330 skv ble hovedsakelig benyttet til transportoppdrag mellom Sør- og Nord-Norge fram til den ble offisielt nedlagt 15. desember 1945.

 Etterkrigstid 
 F-84 
20. juli 1953 ble 330 skv reetablert på Gardermoen og mottok sine første Republic F-84G Thunderjet den 24. august samme år. I løpet av høsten mottok skvadronen til sammen 25 fly. 

Fra august 1956 til den ble nedlagt på nytt i februar 1958 opererte 330 skv fra Rygge flystasjon.

 HU-16 
I 1961 startet oppbyggingen av 330 skv på nytt, denne gang igjen i maritim overvåkningsrolle med Grumman SA-16 Albatross. Skvadronen var fullt operativ med 9 fly fra 15. juli 1963. 3 av flyene var permanent detasjert på Bardufoss flystasjon. Hovedoppgavene var anti-ubåtoppdrag, men Trossa ble også beyttet til søk- og redningsoppdrag og ambulanseoppdrag. 1. oktober 1968 ble skvadronen på nytt lagt ned.

 Sea King 
miniatyr|Sea King på Flesland
Blant annet på bakgrunn av MF «Skagerak»s forlis i 1966, ble det i 1970 vedtatt at Justisdepartementet skulle anskaffe 10 Westland Sea King helikoptre til redningshelikoptertjeneste til sjøs. Det ble vurdert slik at det ikke fantes sivile operatører som kunne påta seg å drive en slik tjeneste, og 330 skv ble besluttet gjenopprettet som redningsskvadron. Likevel kunne Helikopter Service påta seg en kontrakt med Justisdepartementet om å operere 2 Sikorsky S-61 i slik tjeneste fra 1. september 1970 til 330 skv var operativ 1. mai 1973.

330 redningsskvadron hadde skvadronledelsen på Bodø flystasjon og var delt i 4 vinger med 2 Sea King plassert på hver av basene Banak flystasjon, Bodø flystasjon, Ørland flystasjon og Sola flystasjon. 2 helikopter var i reserve og på vedlikehold til enhver tid.

 SAR Queen 

I Norge ble AW101 valgt som nytt redningshelikopter i 2013, med 16 bestilte enheter og opsjon på seks til. De første helikoptrene ble levert i 2017 og ble tatt i bruk i Luftforsvaret 1. september 2020 under navnet SAR Queen, og erstattet Sea King helt i november 2023.

 Besetning 
Helikopteret bemannes normalt med seks personer: to piloter, en redningsmann,   en systemoperatør, en maskinist og en anestesilege. Alle, unntatt anestesilegen, er ansatt i Luftforsvaret, mens legene stilles av de regionale helseforetakene. REDNINGSTJENESTEN - Flyvirksomhet i Luftforsvaret - del 2. 

 Legebiler 
På skvadronens baser disponeres legebiler, eid og driftet av Stiftelsen Norsk Luftambulanse. Bilene brukes til oppdrag innen ca. 15 minutters kjøring fra basen, eller lenger ved helikopterutilgjengelighet, og har samme akuttmedisinske og redningstekniske utstyr som helikoptrene. 

 Utmerkelser 
 2010: Minnemedalje fra Arkhangelsk Regional Rescue Service, for sin innsats ved redning av russiske fiskere i havsnød.
 2015: Samfunnssikkerhetsprisen 2014 for sin innsats innenfor redningsoperasjoner.https://forsvaret.no/aktuelt/arkiv/luftforsvaret-fikk-sikkerhetspris 
 2020: Haugesundkonferansens ærespris for sin innsats ved evakuering av passasjerer ved hendelsen med Viking Sky i mars 2019.
 2021: IMO Award for Exceptional Bravery at Sea – Commendation Certificate for sin innsats under evakueringen av cruiseskipet MS «Viking Sky» og lasteskipet «Hagland Captain».

 Personell ved 330 skvadron med egen artikkel på Wikipedia 

 Nils Arveschoug
 W. W. Bulukin
 Adolf Frantzen
 Jens Holter
 Christian Roy Kaldager
 Oluf Reed Olsen
 Einar Sverre Pedersen
 Bjørn Stray Tingulstad

Referanser

Litteratur
 Duvsete, Steinar Luftforsvarets historie, Bind 3 Kalde krigere og barmhjertige samaritaner, Oslo 2004, ISBN 82-03-22071-1
 Strand, Birger M mfl Sola flystasjon, Sola 2002
 Helgesen, Jan-Petter Start rotoren, Helikopterets plass i norsk luftfart, Stavanger 1991

Eksterne lenker
 Fakta om Luftforsvaret 
 NRK Gull med TV- og radioklipp fra historien til 330 skvadron

Kategori:Luftforsvarets skvadroner
Kategori:Forsvaret i Bodø
Kategori:Porsanger
Kategori:Ørland
Kategori:Sola
Kategori:Redningstjeneste